《廉泉》
宋代·黄大受

一泓落古寺，三赤开方池。
怀山决渎后，烁石流金时。
君看此廉泉，不增亦不亏。
炯炯玉色透，灿灿金沙辉。
朅来临古亭，石铫行相随。
呼童试春芽，活火烹新奇。
一咽利喉吻，再啜心视怡。
泠然清风来，玉液通华池。
忆我心地初，与水同一几。
心泉本无事，何必希夷齐。
曰泉已强名，况复有是非。
一笑付自然，贪廉吾不知。

作者简介：黄大受，字德容，自号露香居士，南丰（今属江西）人。生平未仕，以诗游士大夫间，游踪颇广。遗著《露香拾稿》，于理宗淳祐元年（一二四一）其子伯厚仕鄞时，请应𢖟、郑清之作序。事见本集卷首序及有关诗。　黄大受诗，以汲古阁影宋抄《南宋六十家小集》本为底本，编为一卷。